b'\n_START_ARTICLE_\nDobri momci\n_START_SECTION_\nRadnja\n_START_PARAGRAPH_\nHenry Hill (Ray Liotta) priznaje, "Otkad znam za sebe, uvijek sam htio biti gangster". Kao dje\xc4\x8dak, Henryju je uzor bila mafija\xc5\xa1ka obitelj Lucchese iz njegove radni\xc4\x8dke, dominantno talijanske \xc4\x8detvrti u Brooklynu. 1955. napu\xc5\xa1ta \xc5\xa1kolu i po\xc4\x8dinje raditi za njih. Lokalni mafija\xc5\xa1ki capo (kapetan), Paul Cicero (Paul Sorvino) (temeljen na stvarnom mafija\xc5\xa1u Paulu Variu) i Cicerov suradnik Jimmy Conway (De Niro) (temeljen na Jimmyju Burkeu) poma\xc5\xbeu Henryju u njegovoj mafija\xc5\xa1koj karijeri._NEWLINE_Kao odrastao, Henry i njegov suradnik Tommy DeVito (Joe Pesci) se urote s Conwayjem da ukradu dio od nekoliko milijardi tereta koji se nalazi na aerodromu Idlewild (sada poznat kao Me\xc4\x91unarodni aerodrom JFK). Uspijevaju ukrasti pola milijuna dolara s terminala francuske zrakoplovne tvrtke. Plja\xc4\x8dka poma\xc5\xbee Henryju da stekne jo\xc5\xa1 vi\xc5\xa1e Cicerova povjerenja. Me\xc4\x91utim, kako je Henry na pola Irac, zna da nikada ne mo\xc5\xbee postati punopravni \xc4\x8dlan kriminalne obitelji. A ne mo\xc5\xbee ni Jimmy, koji je tako\xc4\x91er Irac._NEWLINE_Henryjevi prijatelji postaju odva\xc5\xbeniji i opasniji. Conway voli orobljavati kamione, a Tommy ima eksplozivnu narav i psihoti\xc4\x8dnu potrebu da se doka\xc5\xbee kroz nasilje. U jednom trenutku, poni\xc5\xbeava nevinog i nenaoru\xc5\xbeanog mladog konobara "Pauka" (Michael Imperioli), govore\xc4\x87i mu da ple\xc5\xa1e a la Oklahoma Kid nakon \xc4\x8dega ga poga\xc4\x91a u nogu. Kasnije, kad se Pauk suprotstavlja Tommyju, Tommy iznenada izvla\xc4\x8di pi\xc5\xa1tolj i upuca Pauka u prsa, ubiv\xc5\xa1i ga na licu mjesta._NEWLINE_Henry upoznaje i zaljubljuje se u Karen (Lorraine Bracco), ozbiljnu mladu \xc5\xbdidovku; odlaze u klub Copacabana dva-tri puta tjedno. Karen se osje\xc4\x87a neugodno zbog de\xc4\x8dkove karijere, ali je to u isto vrijeme "uzbu\xc4\x91uje". Henry i Karen se ubrzo vjen\xc4\x8daju._NEWLINE_U lipnju 1970., Tommy (uz pomo\xc4\x87 Conwayjevu pomo\xc4\x87) brutalno ubija Billyja Battsa (Frank Vincent), mafija\xc5\xa1a iz suparni\xc4\x8dke obitelji Gambino; to je velika uvreda zbog koje bi svi mogli zavr\xc5\xa1iti mrtvi ako Gambinovi otkriju. Henry, Conway i DeVito zakopavaju Battsov le\xc5\xa1 na napu\xc5\xa1tenom polju. Nakon \xc5\xa1to su \xc5\xa1est mjeseci poslije otkrili da je zemlja prodana, prisiljeni su iskopati, premjestiti i opet zakopati raspaduju\xc4\x87e tijelo._NEWLINE_Henryjev brak se pogor\xc5\xa1ava nakon \xc5\xa1to Karen otkriva da on ima ljubavnicu, Janice Rossi. Karen zaprijeti pospanom Henryju pi\xc5\xa1toljem nakon \xc5\xa1to se probudio. Nakon \xc5\xa1to je maknuo pi\xc5\xa1tolj, Henry je svlada i po\xc4\x8dne galamiti kako ima ve\xc4\x87ih briga da ga ne ubiju na ulici, a ne da se budi s pi\xc5\xa1toljem pred glavom._NEWLINE_Nakon \xc5\xa1to su njihali zadu\xc5\xbeenog kockara s  Floride iznad lavljeg kaveza u zoolo\xc5\xa1kom vrtu u Tampi, Henryja i Jimmyja hvata policija te su osu\xc4\x91eni na \xc4\x8detiri godine zatvora. Ondje Henry dila drogu kako bi ostao na nogama i uzdr\xc5\xbeavao svoju obitelj. Nakon \xc5\xa1to se vra\xc4\x87a, ima unosnu narko-vezu u Pittsburghu. Cicero ga upozori da ne dila drogu jer mafija\xc5\xa1ki \xc5\xa1efovi mogu dobiti velike zatvorske kazne ako im njihovi ljudi dilaju drogu iza le\xc4\x91a._NEWLINE_Henry ignorira Cicerova upozorenja i uplete Tommyja i Jimmyja, kao i svoju \xc5\xbeenu, i novu ljubavnicu u razra\xc4\x91enu krijum\xc4\x8darsku operaciju. Negdje u to vrijeme, u prosincu 1978., Jimmy Conway i prijatelji planiraju plja\xc4\x8dku 6 milijuna dolara od Lufthanse na aerodromu JFK. Ubrzo nakon plja\xc4\x8dke, Jimmy postaje paranoi\xc4\x8dan nakon \xc5\xa1to se njegovi suradnici po\xc4\x8dinju ko\xc4\x8doperiti svojim dobicima jer tako mogu privu\xc4\x87i pozornost policije, pa ih po\xc4\x8dinje ubijati. Nakon obe\xc4\x87anja da \xc4\x87e Tommyja primiti u obitelj Lucchese, stariji \xc4\x8dlanovi obitelji ga ubijaju kao \xc4\x8din osvete za Battsovo ubojstvo._NEWLINE_U dugoj virtuoznoj sekvenci nazvanoj "Nedjelja, 11. svibnja 1980.", sudaraju se razni dijelovi Henryjeve slo\xc5\xbeene mafija\xc5\xa1ke karijere. Mora iskoordinirati veliku po\xc5\xa1iljku kokaina; skuhati ru\xc4\x8dak za obitelj; pokupiti brata u bolnici; dostaviti pi\xc5\xa1tolje; posjetiti ljubavnicu, koja obra\xc4\x91uje kokain koji prodaje; sva\xc4\x91a se sa svojom priglupom dadiljom/dostavlja\xc4\x8dicom heroina; izbje\xc4\x87i federalne vlasti koji ga, iako on to ne zna, prate ve\xc4\x87 nekoliko mjeseci; i zadovoljiti svoje zapu\xc5\xa1tene mu\xc5\xa1terije, a sve to uz veliku dozu pospanosti i kokaina kojeg je u\xc5\xa1mrkao. Policija uhiti Henryja i njegovu dostavlja\xc4\x8dicu dok se vra\xc4\x87ao ku\xc4\x87i. Karen pla\xc4\x87a jam\xc4\x8devinu kako bi izvukla mu\xc5\xbea iz zatvora, nakon \xc5\xa1to je uni\xc5\xa1tila sav kokain koji je bio skriven u ku\xc4\x87i. Henry i njegova obitelj ostaju bez prebijene pare._NEWLINE_Nakon \xc5\xa1to su Henryja uhitili, Cicero i ostatak mafije ga napu\xc5\xa1taju. Uvjeren da je ugro\xc5\xbeen njegov \xc5\xbeivot i \xc5\xbeivot njegove obitelji, Henry postaje dou\xc5\xa1nik za FBI. On i njegova obitelj ulaze u federalni program za\xc5\xa1tite svjedoka, nestaju\xc4\x87i u anonimnosti kako bi spasili \xc5\xbeivot, ali prije toga Henry na sudu svjedo\xc4\x8di protiv Paulieja i Jimmyja. Postaje "prosje\xc4\x8dni anonimac". "Moram provesti ostatak \xc5\xbeivota kao dripac." Zadnja scena u filmu je s Tommyjem koji opuca pi\xc5\xa1toljem izravno u kameru, \xc5\xa1to je referenca na film Velika plja\xc4\x8dka vlaka._NEWLINE_Film zavr\xc5\xa1ava s nekoliko obavijesti o tome \xc5\xa1to je bilo s Hillom, Paulom Cicerom (Variom) i Jimmyjem Conwayjem (Burkeom). Henry se razveo od Karen, a ona je uzela djecu pod svoje skrbni\xc5\xa1tvo, a Cicero i Conway \xc4\x87e prakti\xc4\x8dki provesti ostatak \xc5\xbeivota u zatvoru. Cicero je umro 1988. Za Conwayja pi\xc5\xa1e kako bi mogao uvjetno iza\xc4\x87i 2004., ali je umro 1996.\n_START_SECTION_\nScenarij\n_START_PARAGRAPH_\nFilm je temeljen na knjizi njujor\xc5\xa1kog kriminalisti\xc4\x8dkog novinara, Nicholasa Pileggija, Wiseguy. Martin Scorsese je pro\xc4\x8ditao recenziju knjige i odlu\xc4\x8dio je pro\xc4\x8ditati. Prema Pileggiju, Scorsese je mrtav-hladan nazvao pisca i rekao mu "\xc4\x8cekao sam ovu knjigu moj cijeli \xc5\xbeivot". Na to je Pileggi odvratio "\xc4\x8cekam ovaj poziv moj cijeli \xc5\xbeivot." Scorsese i Pileggi sura\xc4\x91ivali su na scenariju te je trebalo 12 verzija kako bi se postigla ona idealna._NEWLINE_Scorsese je prvotno htio re\xc5\xbeirati film prije  Posljednjeg Kristova isku\xc5\xa1enja, ali nakon \xc5\xa1to je na\xc5\xa1ao sredstva za realizaciju Posljednjeg isku\xc5\xa1enja, Scorsese je odlu\xc4\x8dio odgoditi Wiseguy (radni naslov).\n_START_SECTION_\nCasting\n_START_PARAGRAPH_\nUloga Jimmyja Conwayja ponu\xc4\x91ena je  Al Pacinu, ali je odbio boje\xc4\x87i se kako to nije odgovaraju\xc4\x87a uloga za njega. Ironi\xc4\x8dno, iste godine je nastupio kao Big Boy Caprice, jo\xc5\xa1 jedan mafija\xc5\xa1, u filmu Dick Tracy. Priznao je da je po\xc5\xbealio zbog ove odluke. Uloga Henryja Hilla ponu\xc4\x91ena je  Wiliiamu L. Petersenu, ali je ovaj odbio. Rayu Liotti je ponu\xc4\x91ena uloga Harveyja Denta u  Batmanu, ali je odbio kako bi mogao nastupiti u ovom filmu. Prema Scorseseu i Liotti, pravi Henry Hill se pojavio u cameo ulozi kao kuhar u trominutnoj sceni u kojoj Henry i Karen prolaze kroz kuhinju Copacabane. Kad lik  Roberta De Nira po\xc4\x8dne plakati nakon \xc5\xa1to je saznao da je Tommy ubijen, \xc4\x8dovjek koji mu to ka\xc5\xbee na drugoj liniji je Scorseseov otac, Charles. Osim toga, Charles je cimer u \xc4\x87eliji koji stavlja "previ\xc5\xa1e luka u umak od raj\xc4\x8dice" tijekom Henryjeva boravka u zatvoru. U jednoj od posljednjih scena filma, pojavljuje se stvarni odvjetnik Hillovih, Edward McDonald, kako savjetuje Karen da se pridru\xc5\xbei Henryju u programu za za\xc5\xa1titu svjedoka. U toj sceni je ponovio ono \xc5\xa1to je rekao u stvarnom \xc5\xbeivotu._NEWLINE_U pripremi za svoje uloge, De Niro, Pesci i Liotta su se sastali s pravim Henryjem Hillom kako bi razgovarali o pri\xc4\x8di, likovima, kako bi trebali zvu\xc4\x8dati, te kakvi su bili stvarni gangsteri Jimmy Burke i Tommy DeSimone. De Niro je \xc4\x8desto nazivao Hilla nekoliko puta dnevno kako bi pitao kako je Burke hodao, dr\xc5\xbeao cigaretu, itd. Voze\xc4\x87i se na i sa seta, Liotta je slu\xc5\xa1ao FBI-jeve kazete s Hillom kako bi mogao vje\xc5\xbebati izgovor.\n_START_SECTION_\nSnimanje\n_START_PARAGRAPH_\nFilm je sniman 1989. u New Yorku._NEWLINE_Scorsese je podijelio film u sekvence zbog slo\xc5\xbeenog stila. Rekao je kako je htio mnogo pokreta kroz cijeli film te da se taj stil slomi na kraju, tj. da Henryjev zadnji dan kao mafija\xc5\xa1, kao cijeli film bude izvan kontrole._NEWLINE_Duga scena kroz no\xc4\x87ni klub Copacabana snimana je osam puta, nekoliko puta zato \xc5\xa1to je Henny Youngman zaboravljao svoje re\xc4\x8denice._NEWLINE_Scena u kojoj Paulie o\xc5\xa1amari Henryja kao upozorenje da ne dila iza le\xc4\x91a obitelji, bila je improvizacija Paula Sorvina, kako bi vidio Liottin izraz. Izgled \xc5\xa1oka je bio prirodan jer to nije o\xc4\x8dekivao, a Scorsese je ostavio scenu jer mu se svidjela Liottina reakcija._NEWLINE_Ve\xc4\x87ina dijaloga, pogotovo Pescijevih, je improvizirana od strane glumaca, uz De Nirov poticaj. Cijela scena s Tommyjevom majkom (Catherine, majka Martina Scorsesea), nakon ubojstva Billyja Battsa bila je u potpunosti improvizacija. Prema \xc4\x8dasopisu Maxim, Pesci je napisao i re\xc5\xbeirao "Misli\xc5\xa1 da sam smije\xc5\xa1an" scenu na Scorseseov zahtjev.\n_START_SECTION_\nDistribucija\n_START_PARAGRAPH_\nStudio je isprva bio jako nervozan zbog nasilja i jezika u filmu. Navodno je zaradio najgori pregled u povijesti studija. Scorsese je rekao kako su "ocjene bile tako slabe da je to bilo smije\xc5\xa1no". Unato\xc4\x8d tome, film je objavljen bez promjena te je zaradio izrazito pozitivne recenzije od strane kritike te je zacementirao Scorseseovu reputaciju kao jednog od najistaknutijih ameri\xc4\x8dkih filma\xc5\xa1a. Mnogi kriti\xc4\x8dari ocijenili su film kao znak revitalizacije Scorseseove karijere nakon te\xc5\xa1kih osamdesetih kad je Hollywood bio opsjednut blockbusterima.\n_START_SECTION_\nOstalo\n_START_PARAGRAPH_\nFilm je bio nominiran za Zlatni globus za najbolji film i osvojio BAFTA-u za najbolji film.\n_START_SECTION_\nKritike\n_START_PARAGRAPH_\nKriti\xc4\x8dari su hvalili film. Mark Athitakis je napisao: "Radnja je relativno standardna za mafija\xc5\xa1ke filmove, slijede\xc4\x87i uspon (uz pomo\xc4\x8d pi\xc5\xa1tolja) i pad (uz pomo\xc4\x87 zakona) junaka Hilla. No dobiva osvje\xc5\xbeenje u tome kako mi intimno razumijeno odnose mafija\xc5\xa1a - gotovo slama srce kada vidimo Hilla izoliranog od Cicera i Conwaya prema kraju, jer otkriva kako su la\xc5\xbena bila njihova prijateljstva. I zanimljivo, \xc4\x8dujemo vi\xc5\xa1e od \xc5\xbeena nego od obi\xc4\x8dnih mafija\xc5\xa1kih filmova. Hillova supruga Karen, koju glumi Lorraine Bracco, je hladna, ali namjerno. Sve supruge mafija\xc5\xa1a su hladne jer njihove potrebe za nje\xc5\xbenosti bivaju uni\xc5\xa1tene od \xc5\xbeivota koji vode njihovi supruzi... Koliko puno savjesti, pitaju Dobri momci, smo mi spremni \xc5\xbertvovati samo da bismo ostvarili na\xc5\xa1 ameri\xc4\x8dki san?" Roger Ebert je tako\xc4\x91er hvalio film: "Nikada nije snimljen bolji film o organiziranom kriminalu", kao i Glenn Abel: "Brutalan, stiliziran, hipnoti\xc4\x8dan i ovisan, Dobri momci ostaju najbolji Scorseseov film". John Hartl je zapisao: "Dobri momci su zastra\xc5\xa1uju\xc4\x87e remek-djelo"._NEWLINE_Ovim se djelom Martin Scorsese vratio tematici kojom je postigao prvi veliki uspjeh (Ulice zla). Komponiran prema klasi\xc4\x8dnom modelu gangsterskog filma s po\xc4\x8detka 1930-ih, tzv. filma \xc2\xbbkarijere\xc2\xab\xc2\xa0(po\xc4\x8deci, uspon i pad pripadnika podzemlja), od takvih se djela razlikuje retrospekcijskim prikazom prvih dviju faza. Od sli\xc4\x8dnih filmova Francisa Forda Coppole razlikuje se pak pristupom, obilje\xc5\xbeenim ve\xc4\x87im stupnjem demistifikacije pripadnika mafije, pa Scorsese sugerira i njihovu priro\xc4\x91enu sklonost prema nasilju. Kazna za nedjela (na kraju tre\xc4\x87e faze \xe2\x80\x93 pada) je, pak, u erodiranju kodeksa mafije (izdajstvom) i, tako\xc4\x91er manje tipi\xc4\x8dno, rasapu obitelji, ali s redateljevim \xc4\x8destim motivom nade u iskupljenje. Scorseseova re\xc5\xbeija iznimno je sugestivna \xe2\x80\x93 ritmom je ta biografija/kronika, koja obuhva\xc4\x87a razdoblje od 1955. do 1980., prilago\xc4\x91ena brzini nagla materijalnoga i statusnog uspona, a i animalnoj neobuzdanosti nekih protagonista. Zlo\xc4\x87udnost i nasilnost nisu nazo\xc4\x8dne samo u djelima nego i u dijalozima, \xc5\xa1to je ostvareno zahvaljuju\xc4\x87i vrhunskim glumcima; zanemarivim nedostatkom dr\xc5\xbei se jedino \xc5\xa1to De Niro privla\xc4\x8di ve\xc4\x87u pozornost nego protagonist Liotta. Ameri\xc4\x8dki kriti\xc4\x8dari djelo su proglasili najuspjelijim ameri\xc4\x8dkim filmom 1990-ih, Scorsese je u Veneciji nagra\xc4\x91en za re\xc5\xbeiju, a film je bio nominiran za 6 Oscara \xe2\x80\x93 za film, re\xc5\xbeiju, monta\xc5\xbeu, sporednu \xc5\xbeensku ulogu (Lorraine Bracco) i scenarij prema knji\xc5\xbeevnom djelu; dobio ga je Joe Pesci za sporednu mu\xc5\xa1ku ulogu.'